

Gradsko vijeće

# KLASA:021-05/17-01/06

# URBROJ:2186/18-02/1-17-2

Ludbreg, 28. prosinca 2017.

**Z A P I S N I K**

**5. sjednice Gradskog vijeća Grada Ludbrega održane 28. prosinca 2017. godine u Centru za kulturu i informiranje „Dragutin Novak“ Ludbreg s početkom u 15,00 sati.**

Predsjednik Gradskog vijeća Grada Ludbrega Antun Šimić obavijestio je tko je pozvan na današnju sjednicu, a tko je obaviješten o održavanju današnje sjednice, pozdravio je sve prisutne, te zamolio da se izvrši prozivka.

**NAZOČNI VIJEĆNICI**:Katarina Zadravec,Ivana Škorjanec, Petar Skupnjak, Jadranka Happ, Tomo Filip, Kristina Mirčetić Petrin, Nino Ivanuša, Anica Happ, Antun Šimić, Petra Horvat, Mirko Herenčić, Mladen Žunko, Nikola Vidaković, Zlatko Balaško, Goran Horvat.

Po izvršenoj prozivci, predsjednik Gradskog vijeća konstatirao je da je na današnjoj sjednici Gradskog vijeća od 16 vijećnika prisutno 15 vijećnika i da se mogu donositi pravovaljane odluke, te je otvorio 5. sjednicu Gradskog vijeća.

Izostanak nije opravdao vijećnik Ivan Lončarić.

Pored vijećnika, sjednici su nazočni gradonačelnik Grada Ludbrega Dubravko Bilić, zamjenica gradonačelnika Renata Potočnik, pročelnica jedinstvenog upravnog odjela Irena Kučina, voditelj Odsjeka za proračun i financije Josip Horvat, voditeljica Odsjeka za društvene djelatnosti i opće poslove Mirjana Balažinec, voditelj Odsjeka za prostorno uređenje, komunalne djelatnosti i imovinu Darko Rak te predstavnici javnog priopćavanja.

Predsjednik Gradskog vijeća napomenuo je da prema Poslovniku Gradskog vijeća na početku sjednice – u tijeku «aktualnog sata», a prije prelaska na dnevni red, vijećnici mogu postavljati vijećnička pitanja gradonačelniku, zamjenici gradonačelnika i pročelnici jedinstvenog upravnog odjela, te voditeljima odsjeka u svezi poslova iz njihova djelokruga.

Isto tako vijećnici mogu postavljati pitanja koja se odnose na rad i djelokrug Gradskog vijeća i njegovih radnih tijela, gradonačelnika i njegovih radnih tijela, mjesnih odbora, upravnih tijela Grada, trgovačkih društava u kojima Grad ima udjele, javnih ustanova kojima je Grad osnivač, pravnih osoba koje se financiraju iz proračuna Grada, te drugih pravnih osoba koje imaju javne ovlasti i obavljaju ih na području Grada Ludbrega.

Člancima 60. i 61. Poslovnika Gradskog vijeća Grada Ludbrega utvrđen je način postavljanja pitanja i davanja odgovora pa poziva vijećnike i ovlaštenike za davanje odgovora kojima će pitanja biti postavljena, da se istog pridržavaju.

Vijećnička pitanja postavili su vijećnici:

**Petra Horvat** –postavila je pitanje gradonačelniku a ono je vezano za nerazvrstanu cestu koja se nalazi na kčbr. 3086 k.o. Bolfan. Radi se o nerazvrstanoj cesti 4-045 i ta cesta je devastirana te nije mogući promet osobnim vozilima već samo većim radnim strojevima. Unatrag tri godine poslane su primjedbe Gradu, no po tom pitanju se nije ništa pokrenulo pa moli gradonačelnika da joj odgovori da li će i kada će se taj put popraviti obzirom da znamo da su nerazvrstane ceste u nadležnosti Grada Ludbrega, a put se koristi kao pristup lovno-gospodarskim objektima koji su na korištenju Lovačkom društvu Srnjak Ludbreg.

**Mirko Herenčić** – pitanja je postavio gradonačelniku. Mještani Apatije su im se obratili sa pitanjem te rekli da su već više puta u Grad poslali primjedbe da su zatrpani prolazi vode, nisu stavljene cijevi i sada to uzrokuje probleme, posebno kada pada kiša i kad se topi snijeg, podrumi su puni vode i ne čiste se grabe. Zanima ga da li će se i kada riješiti taj problem.

Drugo pitanje se odnosi na Izvorsku ulicu u Globočecu Ludbreškom. Urušio se asfalt u potok, mještani su tražili pomoć, ali nikad im nije odgovoreno. Ukoliko to sad unazad pet dana to nije popravljeno, zanima ga da li će se i kada popraviti.

**Mladen Žunko** – pitanje je postavio gradonačelniku, a vezano je uz Frankopansku ulicu u Ludbregu. Obzirom da su radovi gotovi, zanima ga koliki su konačni troškovi, koji je omjer sudjelovanje ŽUC-a i Grada Ludbrega i traži odgovor u pismenom obliku.

**Katarina Zadravec** –pitanja je postavila gradonačelnika. Prvo pitanje se odnosi na nastavak radova Vinogradske ulice, odnosno Ulice ludbreških branitelja Vukovara. Zanima je kad će radovi započeti.

Drugo pitanje je ujedno i apel stanovnika naselja u Križevačkoj ulici u Ludbregu, riječ je o županijskoj cesti koja nema nikakvu prometnu signalizaciju, a tu je i klanjec Margić sa nepostojećom javnom rasvjetom, te stanovnike zanima kada se može očekivati rješavanje tih problema.

**Nikola Vidaković** – postavio je dva pitanja gradonačelniku. Prvo pitanje je kada će biti izvršena isplata drugog dijela potpore držaocima svinja, znamo da su ovi prvi dobili i to njih dvadeset i tri. Obzirom da ga ostali stočari svakodnevno ispituju kada će biti isplata, zanima ga kada će to biti da ih može obavijestiti.

Drugo pitanje je kakva je situacija u našem poduzetničkom inkubatoru, koliko je korisnika u poduzetničkom inkubatoru, da li je neki gospodarstvenik izašao iz Poduzetničkog inkubatora i kakvo je financiranje. Zanima ga financira li se Poduzetnički inkubator sam ili ga financira Grad.

**Anica Happ** – je postavila pitanje gradonačelniku. Zanima ju ispred HSS-a, a vezano za naselje Sigetec, kada će biti sanacija ceste i da li Grad Ludbreg može utjecati na sanaciju ceste od Sigeca prema Ludbreškim Sesvetama. A drugo pitanje se odnosi na rješavanje biciklističke i pješačke staze od semafora u Sigecu do naselja Slokovec.

**Goran Horvat** – je postavio pitanje predsjedniku Gradskog vijeća. Zanima ga zbog čega predsjednik Gradskog vijeća grubo krši Poslovnik i ne vodi sjednicu Gradskog vijeća po Poslovniku. Objasnio je to na primjeru prošle sjednice na način da je oduzimao riječ vijećnicima i prijetio oduzimanjem osobnih stvari, dozvoljava gradonačelniku da se vijećnicima obraća neprimjereno i proziva ih nadimcima, upada u riječ vijećnicima i svojim upadicama zbunjuje vijećnike i slušaoce. Zanima ga da li vijećnici podliježu bilo kakvom alkotestiranju, testiranju na lake ili teške droge jer smatra da je ona prošla sjednica izgledala kao jedan veliki cirkus, ili bolje rečeno na jednu veliku vatrogasnu zabavu te smatra da predsjednik treba voditi sjednicu po Poslovniku i da je predsjednik taj koji treba štititi gradske vijećnike. Naveo je da ukoliko već oduzima riječ da treba imati argumente, a ne da prekida vijećnike usred rečenice.

**Ivan Lončarić** – ispričao se zbog kašnjenja i postavio je pitanje gradonačelniku. Zanima ga da li Radio Ludbreg prenosi ovu sjednicu te ukoliko se ne prenosi zanima ga zašto je to tako.

Gradonačelnik Dubravko Bilić dao je odgovore na pitanja vijećnika Katarine Zadravec, Anice Happ, Ivana Lončarića te je odgovorio i na prvo pitanje vijećnika Nikole Vidakovića. Za pitanja vijećnika Petre Horvat, Mirka Herenčića, Mladena Žunka te za drugo pitanje vijećnika Nikole Vidakovića, gradonačelnik je odgovorio da će odgovor dobiti pismenim putem uz obrazloženje da su pitanja opširna i složena. Predsjednik Gradskog vijeća Antun Šimić je odgovorio vijećniku Goranu Horvatu da prema članku 60. Poslovnika Grada Ludbrega vijećnici mogu postavljati vijećnička pitanja gradonačelniku, zamjenici gradonačelnika i pročelnici jedinstvenog upravnog odjela, te voditeljima odsjeka u svezi poslova iz njihova djelokruga.

Predsjednik je aktualni sat zaključio u 15.28 sati te je potom za današnju 5. sjednicu Gradskog vijeća Grada Ludbrega predložio slijedeći:

**D N E V N I R E D**

1. a) Izvješće Mandatne komisije o nastavku obnašanja dužnosti na temelju prestanka mirovanja mandata vijećnika

b) Prisega vijećnika

1. Prijedlog Rješenja o razrješenju predsjednice i člana i imenovanju predsjednika i članice Odbora za financije i proračun Gradskoga vijeća Grada Ludbrega

1. Prijedlog I. izmjena i dopuna Programa javnih potreba u društvenim djelatnostima Grada Ludbrega za 2017. godinu

1. Prijedlog I. izmjena i dopuna Programa gradnje objekata i uređaja komunalne infrastrukture u Gradu Ludbregu za 2017. godinu
2. Prijedlog I. izmjena i dopuna Proračuna Grada Ludbrega za 2017. godinu
3. Prijedlog Odluke o prijenosu osnivačkih prava nad Osnovnom školom Ludbreg sa sjedištem u Ludbregu
4. Prijedlog Odluke o donošenju Plana upravljanja imovinom u vlasništvu Grada Ludbrega za 2018. godinu
5. Prijedlog Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Ludbrega
6. Prijedlog Odluke o komunalnom redu
7. a) Prijedlog Analize stanja sustava civilne zaštite na području Grada

Ludbrega za 2017. godinu

b) Plan razvoja sustava civilne zaštite na području Grada Ludbrega za

2018. godinu

Predsjednik Gradskog vijeća Grada Ludbrega Antun Šimić pitao je da li ima izmjena i dopuna predloženog dnevnog reda. Za raspravu se javila Petra Horvat sa primjedbom da je dnevni red bez zapisnika s prethodne sjednice uz pitanje zašto vijećnici nisu dobili zapisnik na uvid i zašto ga na ovoj sjednici vijećnici ne mogu verificirati.

Odgovor na pitanje je dao gradonačelnik Dubravko Bilić.

**Obzirom da drugih i konkretnih primjedaba odnosno izmjena i dopuna dnevnog reda nije bilo, predsjednik Gradskog vijeća Grada Ludbrega Antun Šimić stavio je na glasovanje prijedlog dnevnog reda, te je konstatirao da je predloženi dnevni red 5. sjednice Gradskog vijeća prihvaćen većinom glasova - 9 glasova „ZA“, 2 glasa „PROTIV“ i 5 glasova „SUZDRŽANIH“.**

Prelazi se na rješavanje po pojedinim točkama dnevnog reda.

……………………….

**Točka 1.**

**a) Izvješće Mandatne komisije o nastavku obnašanja dužnosti na temelju prestanka mirovanja mandata vijećnika**

Izvješće o nastavku obnašanja dužnosti na temelju prestanka mirovanja mandata vijećnika podnio je predsjednik Mandatne komisije Tomo Filip.

Iznio je da je Mandatna komisija Gradskog vijeća Grada Ludbrega na sjednici održanoj dana 28.12.2017. izvršila uvid u dostavljenu pismenu obavijest o mirovanju mandata vijećnika Mladena Žunka. Također je obavijestio Gradsko vijeće da je izabrani vijećnik Mladen Žunko dana 14. prosinca 2017.g. dostavio predsjedniku Gradskog vijeća Grada Ludbrega pisanu obavijest o prestanku mirovanja mandata iz osobnih razloga. Izabrani vijećnik na lokalnim izborima 2017. godine sa Kandidacijske liste Hrvatske narodne stranke-Liberalnih demokrata-HNS, Mladen Žunko temeljem odredbe čl. 79. st. 6. Zakona o lokalnim izborima stavio je mandat vijećnika Grada Ludbrega u mirovanje iz osobnih razloga u čemu je pismeni zahtjev predsjedniku Gradskog vijeća dostavio dana 13. lipnja 2017. Odredbama čl. 79. st. 7. Zakona o lokalnim izborima propisano je da mirovanje mandata na temelju pisanog zahtjeva počinje teći od dana dostave pismenog zahtjeva sukladno Pravilima o dostavi propisanim Zakonom o općem upravnom postupku, a ne može trajati kraće od 6 mjeseci. Član predstvničkog tijela nastavlja s obnašanjem dužnosti na temelju prestanka mirovanja mandata osmog dana od objave predsjedniku predstavničkog tijela. Sukladno svemu navedenome, te obavijesti dostavljenoj od strane vijećnika Mladena Žunka, utvrđuje se da s danom 22. prosinca 2017. godine Mladen Žunko nastavlja s obnašanjem dužnosti na temelju prestanka mirovanja mandata, a ujedno s ovim datumom prestala je vijećnička dužnost Denisa Orehovca koji je bio određen kao zamjena izabranom vijećniku.

**Izvješće je primljeno na znanje** i sastavni je dio ovog Zapisnika (KLASA:013-03/17-01/03, URBROJ:2186/18-02/3-17-3).

**b) Prisega vijećnika**

Predsjednik Gradskog vijeća Grada Ludbrega Antun Šimić zamolio je vijećnika Mladena Žunka da ustane te je pročitao tekst prisege koji glasi:

„Prisežem svojom čašću, da ću dužnost vijećnika u Gradskom vijeću obavljati savjesno i odgovorno i da ću se u svom radu pridržavati Ustavu Republike Hrvatske, zakona i Statuta Grada Ludbrega, te da ću štititi ustavni poredak Republike Hrvatske i zauzimati se za svekoliki probitak Grada Ludbrega, Varaždinske županije i Republike Hrvatske“.

Vijećnik Mladen Žunko je izrekao „PRISEŽEM“ te je potpisao tekst prisege.

…………….……….

**Točka 2.**

**Prijedlog Rješenja o razrješenju predsjednice i člana i imenovanju predsjednika i članice Odbora za financije i proračun Gradskoga vijeća Grada Ludbrega**

Prijedlog Rješenja o razrješenju predsjednice i člana i imenovanju predsjednika i članice Odbora za financije i proračun Gradskoga vijeća Grada Ludbrega obrazložio je predsjednik Odbora za izbor i imenovanje Nino Ivanuša.

**Gradsko vijeće Grada Ludbrega većinom glasova – 12 glasova „za“ i 1 glas „protiv“ i 3 glasa „suzdržana“ donijelo je Rješenje o razrješenju predsjednice i člana i imenovanju predsjednika i članice Odbora za financije i proračun Gradskoga vijeća Grada Ludbrega.**

(Rješenje o razrješenju predsjednice i člana i imenovanju predsjednika i članice Odbora za financije i proračun Gradskoga vijeća Grada Ludbrega KLASA:021-01/17-01/13, URBROJ:2186/18-02/1-17-3 sastavni je dio ovog Zapisnika).

……………………….

Nakon izglasavanja 2. točke dnevnog reda, predsjednica Kluba vijećnika SDP-a, HSS-a i HSU-a gđa. Kristina Mirčetić Petrin je zatražila *stanku od 15 minuta* kako bi se novoimenovani Odbor za financije i proračun Gradskog vijeća Grada Ludbrega mogao sastati s obzirom da se slijedeće tri točke dnevnog reda odnose na izmjene Proračuna za 2017. godinu te je ista odobrena od strane predsjednika Gradskog vijeća (stanka je započela u 15:45h).

Nakon stanke je vijećnica Petra Horvat ispred Kluba HNS-a tražila stanku od *15 minuta* kako bi mogli raspravljati o novim materijalima vezanim na dopunu točke 6. ovog dnevnog reda te je ista odobrena od strane predsjednika Gradskog vijeća (stanka započela u 15:55).

Sjednicu su na početku započete stanke napustili vijećnici Nikola Vidaković, Zlatko Balaško i Goran Horvat, te je sada nazočno 13 vijećnika od ukupno 16 vijećnika.

**Točka 3.**

**Prijedlog I. izmjena i dopuna Programa javnih potreba u društvenim djelatnostima Grada Ludbrega za 2017. godinu**

Prijedlog I. izmjena i dopuna Programa javnih potreba u društvenim djelatnostima Grada Ludbrega za 2017. godinu obrazložila je voditeljica Odsjeka za društvene djelatnosti i opće poslove gđa. Mirjana Balažinec.

U raspravi su učestvovali vijećnici Ivan Lončarić (koji za postavljena pitanja pisani odgovor), Petra Horvat i gradonačelnik Dubravko Bilić.

Predsjednik je konstatirao (s obzirom da su za vrijeme stanke sjednicu napustila 3 vijećnika) da je sjednici nazočno 13 vijećnika.

**Gradsko vijeće Grada Ludbrega većinom glasova – 9 „za“ i 4 „suzdržana“ donijelo je Izmjene i dopune Programa javnih potreba u društvenim djelatnostima Grada Ludbrega za 2017. godinu.**

(Izmjene i dopune Programa javnih potreba u društvenim djelatnostima Grada Ludbrega za 2017. godinu KLASA:402-03/16-01/44, URBROJ:2186/18-02/1-17-29 sastavni su dio ovog Zapisnika).

………………………

**Točka 4.**

**Prijedlog I. izmjena i dopuna Programa gradnje objekata i uređaja komunalne infrastrukture u Gradu Ludbregu za 2017. Godinu**

Prijedlog I. izmjena i dopuna Programa gradnje objekata i uređaja komunalne infrastrukture u Gradu Ludbregu za 2017. godinu obrazložio je voditelj Odsjeka za prostorno uređenje, komunalne djelatnosti i imovinu JUO Grada Ludbrega Darko Rak prema pisanim materijalima te je zamolio da se napravi ispravak u čl. 3. zbog greške u prijepisu - Ukupno II. GRAĐENJE NERAZVRSTANIH CESTA gdje je točan iznos *1.079.390,29 kn* umjesto 1.011.331,50 kn.

U raspravi su sudjelovali vijećnici Mirko Herenčić, Ivan Lončarić, predsjednik Gradskog vijeća Antun Šimić i gradonačelnik Dubravko Bilić.

**Gradsko vijeće Grada Ludbrega većinom glasova – 9 „za“ i 4 „suzdržana“ donijelo je Izmjene i dopune Programa gradnje objekata i uređaja komunalne infrastrukture u Gradu Ludbregu za 2017. godinu.**

(Izmjene i dopune Programa gradnje objekata i uređaja komunalne infrastrukture u Gradu Ludbregu za 2017. godinu KLASA:363-01/16-01/16, URBROJ:2186/18-02/1-17-28 sastavni su dio ovog Zapisnika).

……………………..

**Točka 5.**

**Prijedlog I. izmjena i dopuna Proračuna Grada Ludbrega za 2017. godinu**

Prijedlog I. izmjena i dopuna Proračuna Grada Ludbrega za 2017. godinu obrazložio je voditelj Odsjeka za proračun i financije g. Josip Horvat prema pisanim materijalima.

Stav Odbora za financije i proračun iznio je predsjednik Odbora g. Antun Šimić istakavši da se prihvati Prijedlog I. izmjena i dopuna Proračuna Grada Ludbrega za 2017. godinu.

Stav Kluba vijećnika HNS-a iznijela je vijećnica Petra Horvat istakavši da Klub neće podržati predložene I. izmjene i dopune Proračuna Grada Ludbrega za 2017. godinu. Repliku na izlaganje vijećnice Petre Horvat dao je predsjednik Gradskog vijeća Antun Šimić u svojstvu predsjednika Odbora za financije i proračun.

U pojedinačnoj raspravi su sudjelovali vijećnici Mirko Herenčić, Ivan Lončarić i gradonačelnik g. Dubravko Bilić. Repliku na izlaganje gradonačelnika g. Dubravka Bilića imala je vijećnica gđa. Petra Horvat.

**Gradsko vijeće Grada Ludbrega većinom glasova – 9 „za”, 3 “protiv” i 1 „suzdržan“ donijelo je Izmjene i dopune Proračuna Grada Ludbrega za 2017. godinu**

(Izmjene i dopune Proračuna Grada Ludbrega za 2017. godinu KLASA:400-08/17-01/02, URBROJ:2186/18-02/1-17-1 sastavni su dio ovog zapisnika).

……………………….

**Točka 6.**

**Prijedlog Odluke o prijenosu osnivačkih prava nad Osnovnom školom Ludbreg sa sjedištem u Ludbregu**

Prijedlog Odluke o prijenosu osnivačkih prava nad Osnovnom školom Ludbreg sa sjedištem u Ludbregu obrazložila je voditeljica Odsjeka za društvene djelatnosti i opće poslove gđa. Mirjana Balažinec.

Tijekom izlaganja voditeljice Odsjeka za društvene djelatnosti i opće poslove gđe. Mirjane Balažinec, sjednicu je u 17.20 sati napustio vijećnik Ivan Lončarić te je predsjednik Gradskog vijeća Grada Ludbrega g. Antun Šimić konstatirao da je sada nazočno 12 vijećnika od ukupno 16 vijećnika.

U pojedinačnoj raspravi su sudjelovali vijećnici Petra Horvat, Katarina Zadravec, Nino Ivanuša, Anica Happ, Mladen Žunko, Mirko Herenčić, Tomo Filip, zamjenica gradonačelnika gđa. Renata Potočnik i gradonačelnik g. Dubravko Bilić. Replike na izlaganja prethodnih govornika imali su vijećnici Petra Horvat i Mirko Herenčić.

Predsjednik Gradskog vijeća g. Antun Šimić je stavio točku 6. na glasovanje, te je konstatirao da je trenutno u vijećnici prisutno 11 vijećnika, te da u vijećnici nije prisutna vijećnica gđa. Petra Horvat.

**Gradsko vijeće Grada Ludbrega većinom glasova – 9 „za” i 2 „suzdržana“ donijelo je Odluku o prijenosu osnivačkih prava nad Osnovnom školom Ludbreg sa sjedištem u Ludbregu.**

(Odluka o prijenosu osnivačkih prava nad Osnovnom školom Ludbreg sa sjedištem u Ludbregu KLASA:602-02/16-01/01, URBROJ:2186/18-02/1-17-4 sastavni je dio ovog zapisnika).

………………………

**Točka 7.**

**Prijedlog Odluke o donošenju Plana upravljanja imovinom u vlasništvu Grada Ludbrega za 2018. godinu**

Prijedlog Odluke o donošenju Plana upravljanja imovinom u vlasništvu Grada Ludbrega za 2018. godinu obrazložio je voditelj Odsjeka za prostorno uređenje, komunalne djelatnosti i imovinu JUO Grada Ludbrega Darko Rak prema pisanim materijalima.

Prilikom izlaganja voditelja Odsjeka za prostorno uređenje, komunalne djelatnosti i imovinu JUO Grada Ludbrega Darka Raka, vijećnicu su napustili vijećnici Petra Horvat, Mirko Herenčić i Mladen Žunko te je predsjednik Gradskog vijeća g. Antun Šimić konstatirao da je na sjednici prisutno 9 vijećnika od ukupno 16 vijećnika.

Rasprave nije bilo.

**Gradsko vijeće Grada Ludbrega jednoglasno je – sa 9 glasova “ZA” donijelo Odluku o donošenju Plana upravljanja imovinom u vlasništvu Grada Ludbrega za 2018. godinu.**

(Odluka o donošenju Plana upravljanja imovinom u vlasništvu Grada Ludbrega za 2018. godinu KLASA:406-01/17-01/04, URBROJ:2186/18-02/1-17-3 i Plan upravljanja imovinom u vlasništvu Grada Ludbrega za 2018. godinu sastavni su dio ovog zapisnika).

………………………

**Točka 8.**

**Prijedlog Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Ludbrega**

Prijedlog Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Ludbrega obrazložio je voditelj Odsjeka za prostorno uređenje, komunalne djelatnosti i imovinu JUO Grada Ludbrega Darko Rak prema pisanim materijalima.

Prilikom izlaganja voditelja Odsjeka za prostorno uređenje, komunalne djelatnosti i imovinu JUO Grada Ludbrega Darka Raka, vijećnici Petra Horvat, Mirko Herenčić i Mladen Žunko su se vratili u vijećnicu te je predsjednik Gradskog vijeća g. Antun Šimić konstatirao da je na sjednici prisutno 12 vijećnika od ukupno 16 vijećnika.

U raspravi su sudjelovali gradonačelnik g. Dubravko Bilić te vijećnik Mirko Herenčić ispred Kluba vijećnika HNS-a.

**Gradsko vijeće Grada Ludbrega većinom glasova – 11 „za” i 1 „suzdržan“ donijelo Odluku o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Ludbrega.**

(Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Ludbrega KLASA: 363-06/17-01/04, URBROJ:2186/18-02/1-17-1 te Opći uvjeti ugovora o korištenju javne usluge prikupljanja miješanog komunalnog otpada i biorazgradivog komunalnog otpada sastavni su dio ovog zapisnika).

………………………

**Točka 9.**

**Prijedlog Odluke o komunalnom redu**

Prijedlog Odluke o komunalnom redu obrazložio je voditelj Odsjeka za prostorno uređenje, komunalne djelatnosti i imovinu JUO Grada Ludbrega Darko Rak prema pisanim materijalima.

U pojedinačnoj raspravi je sudjelovala vijećnica Katarina Zadravec.

**Gradsko vijeće Grada Ludbrega jednoglasno je - s 12 glasova “ZA” donijelo Odluku o komunalnom redu.**

(Odluka o komunalnom redu KLASA:363-04/17-01/6, URBROJ:2186/18-02/1-17-1 sastavni je dio ovog zapisnika).

………………………

**Točka 10.**

**a) Prijedlog Analize stanja sustava civilne zaštite na području Grada Ludbrega za 2017. godinu**

**b) Plan razvoja sustava civilne zaštite na području Grada Ludbrega za 2018. godinu**

Prijedlog Analize stanja sustava civilne zaštite na području Grada Ludbrega za 2017. godinu i Plan razvoja sustava civilne zaštite na području Grada Ludbrega za 2018. godinu obrazložila je voditeljica Odsjeka za društvene djelatnosti i opće poslove JUO Grada Ludbrega Mirjana Balažinec prema pisanim materijalima. Ujedno je predložila i jednu ispravku u tekstu Analize (na posljednjoj 14. stranici), radi se o tehničkoj grešci, a to je adresa društvenog doma u Vinogradima Ludbreškim. Naime u tekstu je ostala stara adresa - Vinogradi Ludbreški 65 A, a obzirom da je došlo do promjene adrese treba ispravno pisati nova adresa - Gornjogradska 2.

Rasprave nije bilo.

Obzirom da rasprave nije bilo, predsjednik Gradskog vijeća g. Antun Šimić je predložio da se obavi glasovanje za prijedloge pod točkom 10. a) i b) odjednom.

**Gradsko vijeće Grada Ludbrega jednoglasno je - s 12 glasova “ZA” donijelo Analizu stanja sustava civilne zaštite na području Grada Ludbrega za 2017. godinu i Plan razvoja sustava civilne zaštite na području Grada Ludbrega za 2018. godinu.**

(Analiza stanja sustava civilne zaštite na području Grada Ludbrega za 2017. godinu KLASA:810-01/17-01/06, URBROJ:2186/18-02/1-17-1 i Plan razvoja sustava civilne zaštite na području Grada Ludbrega za 2018. godinu KLASA:810-01/17-01/06, URBROJ:2186/18-02/1-17-2 sastavni su dijelovi ovog zapisnika).

………….…………..

Gradonačelnik Grada Ludbrega g. Dubravko Bilić obratio se prisutnima sa zahvalom na suradnji, na konstruktivnim prijedlozima i dobrome radu te je zaželio svima puno zdravlja i manje briga u novoj 2018.-oj godini.

Budući da je dnevni red 5. sjednice Gradskog vijeća Grada Ludbrega iscrpljen, predsjednik Gradskog vijeća Grada Ludbrega Antun Šimić zahvalio se i zaključio je sjednicu u 18,40 sati te je svima prisutnima zaželio sretnu Novu 2018. godinu.

D o v r š e n o !

ZAPISNIČAR: PREDSJEDNIK

GRADSKOG VIJEĆA:

Tina Novak

Antun Šimić